Document ID: /roh_data/filtered/fineweb-2-filterrobots_roh.jsonl.gz/49093

Dapi il 2015 è l'um da 68 onns en il cussegl administrativ da la Fundaziun Provediment da sanadad EngiadinOta (SGO), nua ch'el ha surpiglià il presidi l'onn passà. Quitads fan actualmain surtut las cifras da l'ospital regiunal a Samedan ch'ha scrit cifras cotschnas cun in minus da 5 milliuns francs l'onn passà.
«Jau crai che l'ospital regiunal a Samedan vegn a restar. La dumonda è dentant en tge furma e quant che la populaziun è pronta da pajar».
Suenter ch'il bab da dus uffants creschids ha gì finì sia carriera professiunala da chirurg a l'ospital ad Uster – avant la vegliadetgna da pensiun – ha Gian Arard Melcher fundà avant set onns in'interpresa da cussegliaziun per ospitals e partiziuns medicinalas. En ses temp liber giauda el la natira, la chamona da famiglia en la Val Varusch ed era temp prezius cun ses trais biadis.
Creschì si è Gian Arard Melcher cun sia mamma a Zuoz, sco bengiamin, cun duas soras pli veglias. Ch'el seguiss professiunalmain ils fastizs da ses bab n'è betg adina stà cler per el. Finalmain è Gian Arard Melcher sa decidì cunter in studi d'istorgia rumantscha e per la medischina.